Eduard Kokojty

Eduard Dzjabejevitsj Kokojty (russisk: Эдуа́рд Джабе́евич Коко́йты; ossetisk: Кокойты Джабейы фырт Эдуард, Kokojty Dzjabejy fyrt Eduard) (født 31. oktober 1964 i Tskhinvali, Georgia) var president i utbryterrepublikken Sør-Ossetia i perioden 2001 − 2011.

Kokojty har vært sovjetisk mester i bryting og deltok på det sovjetiske brytelandslaget.

I sovjettiden var han blant annet sekretær i Tskhinvali-avdelingen av Komsomol, ungdomsavdelingen til Sovjetunionens kommunistiske parti. I 1992 flyttet Kokojty til Moskva, der han arbeidet som forretningsmann, før han i 2001 flyttet tilbake til Sør-Ossetia.

Samme år ble Kokojty overraskende valgt til president i republikken med finansiell støtte fra en annen gammel mesterbryter, Dzambulat Tedejev og hans mektige klan.

I første valgomgang 18. november 2001 fikk Kokojty 45% av stemmene. I andre valgomgang 6. desember 2001 beseiret han sin fremste konkurrent Stanislav Kotjijev med 53 % mot 40%.

Kokojty ble gjenvalgt i 2006 med 95% av stemmene i presidentvalget som utbryterregjeringen arrangerte. I en samtidig folkeavstemning ble det 99% oppslutning for at den Sør-Ossetiske republikken skulle erklære selvstendighet.

Politisk posisjonerte han seg som eurasianist og argumenterte for at Sør-Ossetia aldri hadde forlatt Det russiske keiserdømmet.

Etter grunnloven kunne ikke Kokojty stille som kandidat for en tredje mandatperiode ved Sør-Ossetias presidentvalg 2011. Han ble etterfulgt av Vadim Brovtsev som utbryterrepublikkens fungerende president etter at det ordinære presidentvalget i 2011 ble underkjent av landet høyesterett. Brovtsev var også landets statsminister. Ved nytt presidentvalg i mars 2012 ble Leonid Tibilov valgt.

 Referanser 

Kategori:Georgiske politikere
Kategori:Sovjetiske brytere
Kategori:Sørossetiske politikere
Kategori:Personer fra Tskhinvali
Kategori:Fødsler i 1964